বেলা বারোটায় ধর্মতলায় শুরু হওয়ার কথা একুশে জুলাইয়ের সমাবেশ। তার কিছুক্ষণের মধ্যেই মঞ্চে এসে পোঁছবেন মুখ্যমন্ত্রী মমতা বন্দ্যোপাধ্যায়। 
ঠিক যে সময়ে কলকাতায় তৃণমূলের মেগা সমাবেশ শুরু হবে, তখনই দিল্লিতে তৃণমূলের অস্বস্তি বাড়াতে প্রধানমন্ত্রী নরেন্দ্র মোদীর দ্বারস্থ হবেন প্রদেশ কংগ্রেস সভাপতি অধীর চৌধুরী। এ দিন বেলা বারোটায় প্রধানমন্ত্রী নরেন্দ্র মোদীর সঙ্গে দেখা করে বাংলার আইনশৃঙ্খলা পরিস্থিতি নিয়ে অভিযোগ জানাবেন অধীরবাবু। একই সঙ্গে দার্জিলিঙ পরিস্থিতি নিয়েও প্রধানমন্ত্রীর সঙ্গে কথা বলবেন তিনি। আলোচনায় উঠে আসতে পারে সাম্প্রতিক বসিরহাট কাণ্ডের কথাও।

মোদীর দরবারে অধীর। ছবি- গেটি ইমেজেস ও ফেসবুক।
ইতিমধ্যেই দার্জিলিঙ পরিস্থিতির পিছনে কেন্দ্রের চক্রান্ত এবং বিদেশনীতিকে দায়ী করে সরব হয়েছেন মুখ্যমন্ত্রী। এ দিন ধর্মতলার সমাবেশ থেকেও বিষয়টি নিয়ে ফের একবার বসিরহাট, দার্জিলিঙ নিয়ে কেন্দ্রের বিরুদ্ধে মমতার সরব হওয়ার সম্ভাবনা রয়েছে। এই পরিস্থিতিতে অধীর যে প্রধানমন্ত্রীর সামনে বসিরহাট, দার্জিলিঙ কাণ্ডের জন্য রাজ্য সরকার এবং শাসক দলকে দায়ী করেই নালিশ জানাবেন, তা একরকম নিশ্চিত।
দিল্লিতে কংগ্রেসের সঙ্গে সুসম্পর্ক রেখে চলেছেন মমতা বন্দ্যোপাধ্যায়। সনিয়া এবং রাহুল গাঁধীর সঙ্গেও বাংলার মুখ্যমন্ত্রীর সম্পর্ক অত্যন্ত ভাল। কার্যত বিরোধী জোটকেই নিয়ন্ত্রণ করার চেষ্টা করছেন মমতা। এই পরিস্থিতিতে হাইকম্যান্ডের কাছে মমতা বন্দ্যাোপাধ্যায়ের বিরুদ্ধে নালিশ ঠুকে যে খুব একটা লাভ হবে না, তা ভালই জানেন অধীর। তাই বর্তমান পরিস্থিতিতে অধীরের প্রধানমন্ত্রীর দ্বারস্থ হওয়া যথেষ্ট তাৎপর্যপূর্ণ। এখন দেখার, অধীরের অভিযোগকে কতটা গুরুত্ব দিয়ে দেখেন নরেন্দ্র মোদী।